9 साल बाद हुई जालमपुर टंकी की सफाई, निकली भारी गंदगी
जालमपुर पानी टंकी की सफाई लगभग 9 साल के बाद सोमवार को हुई। इस दौरान टंकी की बदहाली देख सफाई कर्मी भी हैरान रह गए। टंकी के अंदर ढाई इंच मोटी काई की परत जमी हुई थी और चारों ओर रेत के कण जमा थे। इस टंकी की सफाई करने में 8 घंटे लगे। हाई प्रेशर मशीन से टंकी की सफाई होने के बाद अब वार्डवासियों को शुद्ध पेयजल मिलने की उम्मीद है।
शहर की 8 ओवरहेड पानी टंकियों की सफाई लंबे समय से नहीं हो पाने के कारण इनकी हालत बेहद खराब हो चली है। अब निगम द्वारा इन टंकियों की सफाई वैज्ञानिक तरीके से रायपुर की चट क्लीन कंपनी से कराई जा रही है। कंपनी ने बीते 23 दिसंबर से अपना काम शुरु किया है। सोमवार को जालमपुर पानी टंकी की सफाई की गई। इसके लिए सफाई कर्मी जैसे ही टंकी के अंदर पहुंचे, इसकी दुर्दशा देख हैरान रह गए। उन्होंने बताया कि टंकी की भीतरी दीवार व सतह के चारों ओर ढाई इंच मोटी काई की परत जमी थी, वहीं निचले हिस्से में भारी मात्रा में रेत के कण और छोटे पत्थर जमा हो गए थे। लंबे समय से सफाई नहीं होने के कारण गंदा पानी निकालने वाली पाइप भी जाम हो गई। ऐसे में बाल्टी और रस्सी के सहारे रेत व अन्य कचरे को बाहर निकालकर फेंका गया।
इस तरह हो रही सफाई : रायपुर की चट क्लीन की कंपनी हाई प्रेशर रोटरी जेट मशीन से सफाई कार्य कर रही है। सफाई की शुरुआत हाई प्रेशर रोटरी जेट मशीन से प्रेशर मारकर की जाती है, जिससे टंकी में जमी काई एवं अन्य गंदगी साफ होकर एक जगह आ जाती है। फिर इस गंदगी को टंकी की ओवरहेड पाइप लाइन से बाहर निकाला जाता है। इसके बाद पहले ब्लीचिंग पाउडर और बाद में हाइड्रोजन पेराक्साइड (बैक्टीरिया नाशक) से टंकी सफाई की जाती है।
समय-समय पर की जाएगी टंकी की सफाई
निगम द्वारा समय-समय पर शहर के टंकियों की सफाई कराई जाएगी। इस बार रायपुर की कंपनी मशीन के माध्यम से सफाई कर रही है। आगे भी ऐसे ही सफाई होगी। रितेश स्थापक, जलकार्य अधीक्षक नगर निगम, धमतरी
hin_Deva hin_Deva hin_Deva hin_Deva hin_Deva hin_Deva